ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251 παράγραφος 2, τρίτη υποπαράγραφος, περίπτωση (γ) της Συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΗΝ ΑΝΙΧΝΕΥΣΙΜΟΤΗΤΑ ΚΑΙ ΤΗΝ ΕΠΙΣΗΜΑΝΣΗ ΤΩΝ ΓΕΝΕΤΙΚΩΣ ΤΡΟΠΟΠΟΙΗΜΕΝΩΝ ΟΡΓΑΝΙΣΜΩΝ ΚΑΘΩΣ ΚΑΙ ΤΗΝ ΑΝΙΧΝΕΥΣΙΜΟΤΗΤΑ ΤΡΟΦΙΜΩΝ ΚΑΙ ΖΩΟΤΡΟΦΩΝ ΠΟΥ ΠΑΡΑΓΟΝΤΑΙ ΑΠΟ ΓΕΝΕΤΙΚΩΣ ΤΡΟΠΟΠΟΙΗΜΕΝΟΥΣ ΟΡΓΑΝΙΣΜΟΥΣ ΚΑΙ ΓΙΑ ΤΗΝ ΤΡΟΠΟΠΟΙΗΣΗ ΤΗΣ ΟΔΗΓΙΑΣ 2001/18/EΚ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0180 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251 παράγραφος 2, τρίτη υποπαράγραφος, περίπτωση (γ) της Συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΤΗΝ ΑΝΙΧΝΕΥΣΙΜΟΤΗΤΑ ΚΑΙ ΤΗΝ ΕΠΙΣΗΜΑΝΣΗ ΤΩΝ ΓΕΝΕΤΙΚΩΣ ΤΡΟΠΟΠΟΙΗΜΕΝΩΝ ΟΡΓΑΝΙΣΜΩΝ ΚΑΘΩΣ ΚΑΙ ΤΗΝ ΑΝΙΧΝΕΥΣΙΜΟΤΗΤΑ ΤΡΟΦΙΜΩΝ ΚΑΙ ΖΩΟΤΡΟΦΩΝ ΠΟΥ ΠΑΡΑΓΟΝΤΑΙ ΑΠΟ ΓΕΝΕΤΙΚΩΣ ΤΡΟΠΟΠΟΙΗΜΕΝΟΥΣ ΟΡΓΑΝΙΣΜΟΥΣ ΚΑΙ ΓΙΑ ΤΗΝ ΤΡΟΠΟΠΟΙΗΣΗ ΤΗΣ ΟΔΗΓΙΑΣ 2001/18/EΚ

1. Ιστορικό

Η Επιτροπή υπέβαλε την ανωτέρω πρόταση κανονισμού, βάσει του άρθρου 175 παράγραφος 1, στο Ευρωπαϊκό Κοινοβούλιο και στο Συμβούλιο στις 17 Αυγούστου 2001.

Η Ευρωπαϊκή Οικονομική και Κοινωνική Επιτροπή γνωμοδότησε στις 21 Μαρτίου 2002.

Η Επιτροπή των Περιφερειών γνωμοδότησε στις 16 Μαΐου 2002.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 3 Ιουλίου 2002.

Η Επιτροπή υιοθέτησε ορισμένες τροπολογίες του Ευρωπαϊκού Κοινοβουλίου. Υπέβαλε τροποποιημένη πρόταση στο Συμβούλιο στις 13 Σεπτεμβρίου 2002, στην οποία ενσωματώνοναι οι εν λόγω τροπολογίες.

Το Συμβούλιο ενέκρινε την Κοινή Θέση του με ειδική πλειοψηφία, στις 17 Μαρτίου 2003.

Στις 2 Ιουλίου 2003, το Ευρωπαϊκό Κοινοβούλιο ενέκρινε 6 τροπολογίες της Κοινής Θέσης του Συμβουλίου σε δεύτερη ανάγνωση.

Η παρούσα γνώμη εκθέτει τη θέση της Επιτροπής επί των τροπολογιών του Ευρωπαϊκού Κοινοβουλίου, δυνάμει του άρθρου 251 παράγραφος 2 περίπτωση (γ), της Συνθήκης ΕΚ.

2. Σκοπός της πρότασης τησ Επιτροπής

Η πρόταση ορίζει τις ακόλουθες απαιτήσεις για την εξασφάλιση ενός εναρμονισμένου κοινοτικού πλαισίου όσον αφορά την ανιχνευσιμότητα και επισήμανση των γενετικώς τροποποιημένων οργανισμών (ΓΤΟ) και την ανιχνευσιμότητα τροφίμων και ζωοτροφών που παράγονται από ΓΤΟ, σε όλα τα στάδια εμπορίας του:

- Οι φορείς διακίνησης πρέπει να δημιουργήσουν συστήματα και διαδικασίες προσδιορισμού των προσώπων από τα οποία προέρχονται τα προϊόντα, καθώς και των προσώπων στα οποία διατίθενται.

- Οι φορείς διακίνησης οφείλουν να διαβιβάζουν ειδικές πληροφορίες σχετικά με την ταυτότητα του προϊόντος, από πλευράς ΓΤΟ (αποκλειστικοί κωδικοί) που περιέχουν, ή εάν παράγεται από ΓΤΟ.

- Οι φορείς διακίνησης φυλάσσουν τις ειδικές πληροφορίες για περίοδο 5 ετών και τις διαβιβάζουν στις αρμόδιες αρχές, αιτήσει των τελευταίων.

Στόχος του πλαισίου αυτού είναι η διευκόλυνση της ακριβούς επισήμανσης, της περιβαλλοντικής παρακολούθησης και της απόσυρσης προϊόντων.

3. Γνώμη της Επιτροπής επί των τροπολογιών του Ευρωπαϊκού Κοινοβουλίου

3.1. Σύνοψη της θέσης της Επιτροπής

Έξι τροπολογίες (ή τμήματά τους) εγκρίθηκαν και η Επιτροπή είναι σε θέση να κάνει δεκτές τις τροπολογίες αυτές στο σύνολό τους. Η Επιτροπή θεωρεί ότι οι τροπολογίες συμβάλλουν στην περαιτέρω αποσαφήνιση της πρότασής της, χωρίς να αλλοιώνουν την ουσία της.

3.2. Οι τροπολογίες του Κοινοβουλίου σε δεύτερη ανάγνωση

3.2.1. Τροπολογία 3 - εισάγει μια νέα αιτιολογική σκέψη που αναφέρεται στις υποχρεώσεις υποβολής εκθέσεων εκ μέρους της Επιτροπής.

Η τροπολογία αυτή αντανακλά την υποχρέωση της Επιτροπής για την υποβολή έκθεσης στο Συμβούλιο και στο Ευρωπαϊκό Κοινοβούλιο σχετικά με την εφαρμογή του κανονισμού, δύο έτη μετά τη θέση του σε ισχύ (άρθρο 12).

3.2.2. Τροπολογία 4 - εισάγει νέα αιτιολογική σκέψη που αναφέρεται στην ανάγκη ύπαρξης επιλογής για τον καταναλωτή.

Η τροπολογία αυτή αντανακλάται ήδη εν μέρει στην αιτιολογική σκέψη 4 της κοινής θέσης, πλην όμως το Ευρωπαϊκό Κοινοβούλιο απαίτησε σαφή αναφορά στην ύπαρξη επιλογής, για τον καταναλωτή, σε μία και μόνη αιτιολογική σκέψη.

3.2.3. Τροπολογίες 8 και 13 (1ο μέρος αμφοτέρων) - αναγνωρίζουν την ανάγκη τυποποιημένων διαδικασιών για τη φύλαξη στοιχείων σχετικών με την ανιχνευσιμότητα, εις ό,τι αφορά τα προϊόντα που περιέχουν ΓΤΟ (άρθρο 4 παράγραφος 4) και προϊόντα που παράγονται από ΓΤΟ (άρθρο 5 παράγραφος 2).

Δεδομένου ότι τα στοιχεία αυτά πρέπει να διαβιβάζονται γραπτώς μεταξύ των φορέων διακίνησης (όπως όρισε το Συμβούλιο στη κοινή θέση του), είναι λογικό η εν λόγω τεκμηρίωση να φυλάσσεται κατά τρόπον ώστε να είναι δυνατή η επιβεβαίωση της προέλευσής της. Η περαιτέρω επέκταση στις τυποποιημένες διαδικασίες για τον σκοπό αυτό, είναι δυνατό να γίνει στις κατευθυντήριες γραμμές που θα χαραχθούν στο πλαίσιο του άρθρου 9 παράγραφος 2.

3.2.4. Τροπολογία 17 (2ο μέρος) - θεσπίζει την ανάγκη δημοσίευσης των κατευθυντηρίων γραμμών που θα χαραχθούν για τις δειγματοληψίες και τις δοκιμασίες (άρθρο 9 παράγραφος 2).

Η τροπολογία αυτή είναι αυτονόητη.

3.2.5. Τροπολογία 18 - θεσπίζει την αναφορά σε κεντρικό μητρώο, σε νέο άρθρο 9 παράγραφος 2 περίπτωση (α).

Τα κεντρικά μητρώα πρέπει, επίσης, να θεσπιστούν δυνάμει της οδηγίας 2001/18/EΚ και της πρότασης για ΓΤ Τρόφιμα και Ζωοτροφές. Προβλέπεται ότι τα εν λόγω μητρώα θα περιέχουν παρόμοιες, εάν όχι ίδιες, πληροφορίες και θα διασυνδέονται στενά.

4. Συμπέρασμα

Δυνάμει του άρθρου 250 παράγραφος 2 της Συνθήκης ΕΚ, η Επιτροπή τροποποιεί την πρότασή της ως ανωτέρω.